Il-Kap tal-Partit Nazzjonalista Simon Busuttil qal li l-Gvern qed jinqela’ f’żejtu. F’intervista fuq Radio 101 Dr Busuttil qal li fil-każ tax-xufier tal-Ministru Manuel Mallia, il-Gvern jinsab fi stat ta’ paniku u disperazzjoni u minħabba f’hekk qed jaħbi l-verità. Il-Kap tal-Partit Nazzjonalista Simon Busuttil sfida lill-Gvern biex jippubblika r-recordings kollha li għandu dwar it-telefonati li saru dakinhar li x-xufier tal-Ministru Manuel Mallia spara tiri. Qal li r-recordings li ġew leaked mill-Gvern il-Ħadd filgħodu jikkonfermaw dak li qalet l-Oppożizzjoni u l-media tal-Partit Nazzjonalista, li l-uffiċjal tal-komunikazzjoni tal-Prim Ministru, Kurt Farrugia, kien jaf kollox ftit ħin wara li seħħ l-inċident. Dr. Busuttil qal li wieħed jifhem li media toħroġ biss parti minn recordings imma li l-Gvern joħroġ biss parti minnhom juri l-attentat iddisprat tal-Gvern li jgħatti xturu. Il-Kap Nazzjonalista qal li minn dawn ir-recordings joħroġ ċar li Kurt Farrugia kien qed jisma’ l-mistoqsijiet li saru lix-xufier fejn staqsewh kemm-il tir tah u għalhekk Dr Busuttil staqsa kif seta’ qatt is-Sur Farrugia jinterpreta dan il-kliem bħala tiri fl-ajru kif imbagħad kiteb fl-istqarrija dakinhar tal-każ filgħaxija. Qal li din kienet invenzjoni ta’ Kurt Farrugia u li hu kiteb din l-istqarrija. Simon Busuttil qal li meta jseħħ inċident jew każ bħal dan għandha tkun il-puliżija li toħroġ l-istqarrija dwar x’ġara u mhux tinħareġ mill-uffiċjal tal-komunikazzjoni tal-Gvern li sema’ biss mingħand il-bniedem li hu akkużat bl-attentat ta’ qtil fuq l-Iskoċċiż. Staqsa x’demokrazija hi din. Dr Busuttil reġa’ sfida lill-Prim Ministru Joseph Muscat jippubblika l-lista tat-telefonati li saru fuq il-mobile tiegħu bejn il-ħin tal-incident u l-ħin li fih ħarġet l-istqarrija uffiċjali tal-Gvern. Il-Kap tal-Partit Nazzjonalista qal li l-Oppożizzjoni mill-bidunett qalet li l-inkjesta hi inutli u sostna li llum din hija ċara għal kulħadd għax hu ċar li l-każ kollu kien fih cover up. Spjega li l-interess tal-Oppożizzjoni hu li tara min se jerfa’ r-responsabbilità politika u tara kemm kienu jafu Kurt Farrugia u l-Prim Ministru u qal li dawn mhux se joħorġu mill-inkjesta għax din xogħolha hu li tara biss kemm kien jaf il-Ministru Manuel Mallia. Temm jgħid li l-poplu vvota għal Joseph Muscat u Manuel Mallia u għalhekk dawn iridu jerfgħu r-responsabbilità politika. Qal li l-Ministru Mallia imissu ġa irriżejna minħabba li l-pożizzjoni tiegħu m’għadhiex tenibbli. Huwa qal li hija diżonestà li l-PBS ma ħariġx ir-recordings żvelati mill-Partit Nazzjonalista, imma ħareġ mill-ewwel ir-recording li ħareġ il-Gvern dalgħodu. Huwa staqsa lil min qed jiddefendi l-PBS f’dan il-każ jekk hux lill-poplu jew lill-Ministru Mallia li huwa politikament responsabbli mill-PBS.